text: Paris le 6 d'Avril 1652.
  Samedy sur les xi heures du matin arriva icy un valet de pied de madamoiselle en poste, lequel rapporta que le jour precedent le sieur de Champlastreux et le filz du superintendant des finances avoient esté sur le pont d'Orleans, ou ils avoient harangué les habitans pour les persuader a recevoir la Cour; mais on ne leur donna pas le loisir d'achever leur harangue, et on ne leur respondit qu'avec d'injures, menaçans de tirer sur eux, s'ils ne se retiroient promptement, ce qu'ilz furent contraints de faire sans marchander long temps. Ce valet de pied adjousta que les trouppes de S.A.R., ayans attacque le fauxbourch
  de Gergeau au deça de la riviere, ou il y avoit 40 ou 50 hommes des trouppes du comte de Palvau, ceux' cy furent contraints de se retirer dans la ville, qui est audela, et le Baron de Cirot y fut blessé d'une mousquettade a la maschoire, ce qui le met hors de service pour quelque temps. On a rompu deux arches du Pont de Gergeau.
  Le mesme jour sur le soir un courrier arriva icy, qui rapporta à S.A.R. qu'il y avoit de la brouillerye entre les ducs de Beaufort et de Nemours, celuy cy voulant mener les troupes, qui sont venues de Flandres avec luy à monsr le Prince. Ce qui n'estant jugé à propos par le Conseil de guerre, qui se tint ce jour la en une maison d'un fauxbourch d'Orleans en presence de Madamoiselle, le dernier luy en fit des plaintes dans la chambre, et comme il passoit par l'antichambre, rencontrant mr de Beaufort, il luy dit, qu'il trahissoit mr le Prince, à quoy le dernier ayant respondu par un dementy, ils mirent la main à l'espée, ce qui fit sortir Mademoisselle et madme de Fontenay, qui les separèrent, et ensuitte la première les mit d'accord, et les fit embrasser.
  Dimanche dernier le duc de Suilly receut advis à xi heures du soir par un courrier exprès, que leurs Matez estoient arrivées à Suilly le soir du jour precedent, dont il fit part aussy tost à S.A.R.
  Lundy dernier le sr de Gomuille arriva au palais d'Orleans sur les xi heures du matin, lequel rapporta, que mr le Prince avoit couché la nuict precedente à Chastillon sur Loing, qu'il devoit disner ce jour la à Fontainebleau pour se rendre icy le mesme jour au soir. Aussy tost S.A.R. commanda qu'on se tînt prest pour luy aller audevant; de fait il partit d'icy sur les 3 heures, et alla jusques à 2 lieues d'icy pour le rencontrer. Mais ce Prince ne venant pas il revint en son palais sur les 7 heures du soir et l'attendit jusques à minuict à souper, et sur les 3 heures du matin arriva un courrier de mr le Prince avec une
  lettre, par laquelle il mandoit à S.A.R. qu'ayant apris que 1800 chevaux des trouppes de la Cour avoient passé à Gien en deça de la Loire, il avoit jugé necessaire de se rendre dans l'armée de saditte A.R. pour les repousser ou les combattre, et qu'aussy tost, qu'il auroit donné ordre à tout, il viendroit le trouver pour recevoir ses ordres.
  Le mesme jour le Maral de l'Hospital et le Prevost des Marchands se rendirent au palais d'Orleans, ou le Prevost des Marchands dit à S.A.R. qu'il venoit de recevoir des lettres de cachet du Roy, qui luy commandoit d'assembler le corps de ville sur le suject de l'arrivée de mr le Prince. S.A.R. tascha d'empescher laditte assemblée, et le Prevost des Marchands tesmoignant de le vouloir contenter et satisfaire aussy au desir de la Cour, il dit qu'il feroit l'assemblée le lendemain, mais qu'on n'opineroit pas.
  Hier au matin on vit plusieurs placcardts affichés en divers endroicts de cette ville, portans que les bourgeois de Paris ne se fiassent pas au Maral de l'Hospital, leur Gouvernr, pource qu'il estoit mazarin, et autres choses contre ce dernier.
  Le mesme jour l'assemblée de la ville s'estant tenue, le Prevost des Marchands y ayant asseuré, que S.A.R. s'estoit rendu caution que mr le Prince ne seroit en cette ville que 24 heures, il ny eust aucune deliberation, sinon qu'il fut arresté, que cette declaration de mr le duc d'Orleans seroit enregistré, ce qui se fit, et l'apresdinée on deputa vers saditte Altesse Royale pour scavoir son intention sur cela, lequel dit tout franchement, qu'il n'avoit jamais dit, qu'il se rendoit caution, que mr le Prince ne seroit que 24 heures icy, et qu'il vouloit qu'on biffast ce qu'on avoit enregistré, que si on ne vouloit (le) faire de gré, il le feroit faire de force.
  Hier apres midy quantité de canaille et gens de neant, s'estans attrouppés sur le Pont Neuff, ils obligèrent tous
  ceux et celles qui passoient en carosse à crier ‘Vive le Roy et les Princes, et point de masarin’, voulans qu'on leur donnast d'argent, exerçans plusieurs insolences, et comme le carosse de la Comtesse de Rieux vint à passer, dans lequel estoit madame d'Ornano, le peuple croyant que c'estoit madame d'Elbeuff, la douariere, se jettèrent sur le carosse, en tirèrent laditte dame, disans que c'estoit la mere de ms d'Elbeuff mazarin, et la vouloient jetter en l'eau, si elle ne se fust sauvée comme par miracle. Son escuyer courut le mesme risque. Le Comte de Brancas, qui vint apres, eut tous ses habits et sa chemise deschirés, et s'il ne se fût jetté dans le carosse de madame de Chastillon, qui passoit heureusement pour luy, on l'eust jetté dans la riviere, ayant esté recogneu par quelques uns, qui crièrent qu'il avoit fait appeller en duel le duc de Beaufort.
  Monsr le duc d'Orleans, passant sur ledit pont quelque temps apres, ces canailles luy demandèrent permission d'aller à la maison du Maral de l'Hospital, mais S.A.R. leur deffendit d'y aller. Sur le soir ils furent à l'hostel de Nevers, ou madame du Plessis Genegaut estoit accouchée, il n'y avoit pas une heure. Ces canailles y cassèrent les vitres, rompirent les portes et alloient rompre celle qui est sur l'escalier, si un enseigne et quelques gardes et Suisse de S.A.R. ne furent accourus par son commandement, qui empeschèrent cette violence.
  La Cour est à present à Gien; mr le Prince a joint l'armée de S.A.R.; les bourgeois ont pris les armes et se rendent maistres de tout ce qui regarde Paris; mr le Prince a quitté la Guienne, n'y pouvant plus subsister, mr le Comte d'Harcourt l'ayant poussé à bout.
  L'on dit que le duc de Lorraine vint et mesme qu'il est desia en Champagne; l'on attend icy mr de Chasteauneuff dans 4 jours. On dit que mr le Prince a pris Montargis qui a fait peu de resistance.